Reglamente (EB) Nr. 223/2009 nenustatyta taisyklių dėl įsipareigojimo formos, tačiau turi būti pasiektas tikslas užtikrinti visuomenės pasitikėjimą vyriausybei įsipareigojus sudaryti sąlygas teikti aukštos kokybės statistiką.

Kaip jau nustatyta 2018 m. ataskaitoje pagal Reglamento (EB) Nr. 223/2009 11 straipsnio 4 dalį, dauguma valstybių narių mano, kad tam tikros jų atitinkamų teisės aktų dalys sudaro įsipareigojimą. Ši padėtis patvirtinta.

Atskirus įsipareigojimus nustačiusių valstybių narių grupė šiek tiek išaugo, tačiau tebėra mažesnė. Toliau apžvelgiami naujausi svarbūs su abiem valstybių narių grupėmis susiję pokyčiai, apie kuriuos pranešta.

2.2.1.Įsipareigojimą sudarantys nacionaliniai teisės aktai

Tos valstybės narės, kurios mano, kad įsipareigojimą sudaro nacionalinės teisės aktai, nurodė teisines nuostatas, kurios yra aktualios siekiant pagerinti arba išlaikyti Praktikos kodekso įgyvendinimo sąlygas, ir pranešė apie atitinkamus pokyčius. Toliau pateikiami svarbiausi ir tipiškiausi 2018–2019 m. stebėjimo laikotarpio pokyčiai, apie kuriuos pranešė ši valstybių narių grupė.

Bulgarija. Bulgarijos statistikos institucija sugebėjo pagerinti bendrą kokybės valdymo sistemą tiek viduje, tiek visoje nacionalinėje sistemoje, kiek tai susiję su bendradarbiavimu su kitomis oficialiąją statistiką rengiančiomis nacionalinėmis institucijomis. Pavyzdžiui, ji nustatė bendras sklaidos gaires. Kalbant apie nacionalinės statistikos institucijos koordinuojamąjį vaidmenį, jai suteikta daugiau koordinavimo įgaliojimų visoje nacionalinėje statistikos sistemoje.

Kalbant apie planuojamą atskirą įsipareigojimą dėl pasitikėjimo statistika, nacionalinė statistikos institucija baigė rengti projektą ir jį pateikė vyriausybei. Vyriausybė netrukus pradės diskusijas dėl jo priėmimo.

Kroatija. Kroatijos vyriausybės ir parlamento vykdoma naujojo akto dėl oficialiosios statistikos priėmimo procedūra yra paskutiniame etape.

Naujajame teisės akte aiškiai nustatyta, kad oficialioji statistika tobulinama, rengiama ir platinama laikantis Reglamente (EB) Nr. 223/2009 nustatytų principų, taip užtikrinant, kad būtų visiškai nustatytas įsipareigojimas dėl pasitikėjimo statistika, suteikiant nacionalinei statistikos institucijai – Kroatijos statistikos biurui – profesinį nepriklausomumą ir reikalingą paramą, kad jis galėtų išlaikyti ir pagerinti Europos statistikos praktikos kodekso įgyvendinimo sąlygas.

Danija. 2018 m. liepos 1 d. įsigaliojo peržiūrėtas aktas dėl oficialiosios statistikos ir Danijos nacionalinės statistikos institucijos („Statistics Denmark“). Jis apima konkrečias nuostatas dėl nacionalinio statistikos specialisto statuso, statistikos nepriklausomumo ir Danijos statistikos institucijos vaidmens koordinuojant oficialiąją statistiką.

Nuostatose numatyta aiški Europos statistikos praktikos kodekso įgyvendinimo oficialiosios statistikos sistemoje tvarka. Nacionalinis statistikos specialistas, remdamasis Praktikos kodeksu, parengė kokybės gaires, kurias turi atitikti visi oficialieji statistiniai duomenys.

Tai, kaip laikomasi šių gairių, stebi Danijos statistikos institucija remdamasi kasmetiniais kitų nacionalinių institucijų įsivertinimais ir rengdama reguliarius tarpusavio vertinimo vizitus. Remdamasis šia stebėsena, nacionalinis statistikos specialistas kasmet parengia ir vyriausybei pateikia atitikties gairėms ataskaitą.

Prancūzija. Išsamiau paaiškinta, kokius įgaliojimus turi oficialiosios statistikos institucija (ASP), kuri yra priežiūros institucija, įsteigta 2009 m. siekiant užtikrinti profesinio nepriklausomumo principo laikymąsi tobulinant, rengiant ir platinant oficialiąją statistiką.

ASP vaidmuo užtikrinant Europos statistikos praktikos kodekso laikymąsi dabar yra aiškiau apibrėžtas, be to, siekiant atskirti statistikos platinimą nuo bet kokios ministerijų komunikacijos, nustatoma griežta atskirtis. Be to, kai skiriami aukščiausi Prancūzijos statistikos tarnybos vadovai, dabar ASP teikia nuomonę klausymų komitetui dėl jų profesinės kompetencijos statistikos srityje. Taip sustiprinami ASP įgaliojimai užtikrinti, kad visoje oficialioje Prancūzijos statistikos tarnyboje būtų laikomasi profesinio nepriklausomumo principo.

Italija. Pastaruoju metu daugiausia dėmesio buvo skiriama priemonėms, kuriomis siekiama užtikrinti, kad būtų geriau laikomasi kokybės principo. Nuo 2018 m. nacionalinis statistikos biuras „Istat“ vykdo kokybės vertinimo programą atlikdamas kitų nacionalinių institucijų auditą, kad įvertintų jų statistinius procesus. Be to, vykdant mokymo programą gerinami kitų nacionalinių institucijų kokybės valdymo įgūdžiai.

Siekiant pristatyti naują organizacinę struktūrą, strategijas, iššūkius ir galimybes, susijusius su įsipareigojimu dėl kokybės, 2019 m. surengtas bendras susirinkimas su visais „Istat“ darbuotojais nuo aukščiausios vadovybės iki personalo lygmens.

Toliau stengiamasi nustatyti atskirą įsipareigojimą dėl pasitikėjimo. Konkretus įsipareigojimas vėl bus pateiktas įtraukti į kitą trejų metų (2020–2022 m.) nacionalinę statistikos programą, kurią Tarybos pirmininko siūlymu turi priimti Ministrų Taryba ir kuri turi būti patvirtinta Respublikos Prezidento dekretu.

Lenkija. Lenkijos įsipareigojimu dėl pasitikėjimo statistika oficialiai paskelbtas 1995 m. birželio 29 d. Įstatymas dėl viešosios statistikos. Šis įstatymas yra svarbiausias Lenkijos teisės aktas, kuriuo išsamiai reglamentuojamas oficialiosios statistikos veikimas. Įstatymu užtikrinama, kad statistikos rengėjai būtų visiškai nepriklausomi nuo politinės įtakos, taip užtikrinant aukštą rengiamų statistinių duomenų kokybę.

Įstatyme nustatyta Lenkijos viešojo administravimo institucijų pareiga veikti pagal Sąjungos teisės nuostatas, į kurias jame daroma tiesioginė nuoroda. Taigi, juo siekiama padidinti visuomenės pasitikėjimą šalies parengta statistika, įskaitant Europos reikmėms skirtą statistiką.

Be to, įstatyme nustatyta tiesioginė pareiga Lenkijos oficialiąją statistiką rengti pagal Europos statistikos praktikos kodekso taisykles ir taip užtikrinti aukščiausią duomenų kokybę.